2007 ஒசாக்கா உலக சாம்ப்யன்ஷிப் போட்டிகளில் வென்ற வெள்ளிப் பதக்கம், போல்ட்டின் ஓட்டப்பந்தய வேட்கையைக் கூட்டி, அது குறித்து முதிர்ந்த நிலைப்பாட்டைக் கையாளச் செய்தது. போல்ட் 100 மீ பந்தயங்களில் தொடர்ந்து மேம்பட்டுக் கொண்டிருந்தார்; கிங்ஸ்டனில் நடைபெற்ற ஜமைக்க தனி அழைப்புப் போட்டிகளில் பங்கெடுத்தார். மே 3, 2008-இல், நொடிக்கு 1.8 மீ வீசிய ஊக்கக் காற்றுவிசையின் துணையோடு 9.76 நொடிகளில் 100 மீ ஓடி தன் தனிச் சிறந்த நேரத்தை 10.03 நொடிகளிலிருந்து மேம்படுத்தினார். இதுவே 100 மீ பந்தய வரலாற்றில் சட்டப்பூர்வமான உலகின் இரண்டாவது அதிவேக ஓட்டம்; முந்தைய ஆண்டில் தன் சக நாட்டவரான அஸாஃபா பவல், இத்தாலியின் ரெயிடி நகரில், 9.74 நொடிகளில் ஓடிய உலகின் அதிவேக ஓட்டத்திற்கு அடுத்தபடியாக இருந்தது. சக போட்டியாளர், டைசன் கே, இச்செய்கையைப் பாராட்டினார், குறிப்பாக போல்ட்டின் நுட்பத்தையும், செயலமைப்பையும் போற்றினார். பந்தயத்தைக் கண்ட மைக்கேல் ஜான்சன், போல்ட் இத்தனைக் குறுகிய காலத்தில்100 மீ பந்தயத்தில் இவ்வளவு முன்னேறியது கண்டு தான் அதிர்ந்து போனதாகக் கூறினார். இவ்விரைவான ஓட்டத்தை எதிர்பார்க்காத போல்ட் தானும் ஆச்சரிய பட்டுப் போனார், எனினும் பயிற்சியாளர் கிலென் மில்ஸ் மட்டும் மேலும் பல ஆச்சர்யங்கள் காத்திருக்கின்றன என்பதில் உறுதியாக இருந்தார்.

மே 31, 2008-இல் நியூ யார்க் நகரின் ஐகேன் விளையாட்டரங்கில் நடைபெற்ற ரீபாக் கிராண்ட் ப்ரீயில் போல்ட், நொடிக்கு 1.7 மீ ஊக்கக் காற்றுவிசையின் துணையோடு 9.72 நொடிகளில் 100 மீ ஓடி புதிய உலக சாதனை படைத்தார். இதுவே போல்ட்டின் ஐந்தாவது மூத்தோர் 100 மீ பந்தயமாகும். கே மீண்டும் இரண்டாவதாக வந்தார். "அவரது முட்டி என் முகத்துக்கு மேல் தாண்டிச் செல்வது போலிருந்தது" என்று கே கூறினார். போல்ட் தன் சக ஒலிம்பிக் போட்டியாளர் கேயின் மீது உளவியல் ரீதியில் அனுகூலம் சம்பாதித்திருப்பதாகத் தெரிவதாக வர்ணனையாளர்கள் கருதினர்.

தொடக்க கால தொழில்முறை வாழ்க்கை (2004–2007)
தகர்த்த உலக சாதனைகள்
ஏற்றம்
2012 கோடைக்கால ஒலிம்பிக்ஸின் தொடர்ந்த பதக்க வேட்டை